Imtella' Novembru 26, 2020 - Aġġornata 26 Ta' Novembru, 2020 6:50pm Koppji miżżewġa jew li se jiżżewġu se jkollhom iktar għażliet fil-kunjomijiet tagħhom u ta' wliedhom Dan hekk kif wara l-emendi fl-att tal-kodiċi ċivili 3 snin ilu li wasslu għall-ugwaljanza fiż-żwieġ, fil-Parlament il-ġimgħa d-dieħla se tibda d-diskussjoni fit-tieni qari għal aktar bidliet f'dan ir-rigward. Qed jiġi propost li l-ġenituri jistgħu anke ma jiddikjarawx is-sess tat-tarbija tagħhom u jistennew sakemm il-wild tagħhom jilħaq l-età tiegħu. B'emendi fil-liġi tal-kodiċi ċivili, li nhar it-Tnejn se jiġu diskussi fit-tieni qari fil-Parlament, se tiżdied l-għażla tal-kunjomijiet għall-koppji miżżewġa. Is-Segretarju Parlamentari għaċ-Ċittadinanza u l-Komunitajiet, Alex Muscat, spjega li dawn l-emendi se jeliminaw ċertu inugwaljanzi u anomaliji fl-għażla tal-kunjomijiet fiż-żwieġ. Qal li l-bidliet fil-kodiċi ċivili li daħlu fis-seħħ tliet snin ilu introduċew l-ugwaljanza fiż-żwieġ, iżda imponew restrizjonijiet fl-għażla tal-kunjom. "Aħna li qed ngħidu hija li meta bniedem jiżżewweġ irrispettivament mis-sess tiegħu għandu jkollu l-għażliet kollha possibbli għall-kunjomijiet kemm tiegħu, kemm tal-partner tiegħu u kif ukoll tat-tfal meta evventwalment ikollhom it-tfal f'dik il-familja." Qed jiġi propost li persuna tista' żżomm il-kunjom tagħha, tista' tieħu l-kunjom tal-parti l-oħra, jew il-konjuġi jistgħu jgħaqqdu ż-żewġ kunjomijiet tagħhom flimkien fl-ordni li jagħżlu huma. Ġie spjegat li persuni li diġà għandhom żewġ kunjomijiet – jitqiesu bħala kunjom wieħed u għalhekk ma jistgħux jibdlu l-ordni tagħhom imma jistgħu jżidu magħhom il-kunjom tal-parti l-oħra. L-emendi jaħsbu li persuna jista' jkollha sa massimu ta' erba' kunjomijiet. Is-Segretarju Parlamentari Muscat qal li koppji li diġà huma miżżewġa se jingħataw ċans li jibdlu l-kunjom fi żmien ħames snin b'talba formali lid-direttur tar-Reġistru Pubbliku għal ħlas minimu flok imorru l-qorti. Is-Segretajru Parlamentari għad-drittijiet ċivili u r-riformi, Rosianne Cutajar, iddeskriviet dan bħala abbozz simboliku. Qalet li l-emendi jindirizzaw il-ħtiġijiet tal-koppji li jagħżlu li ma jiżżewġux fl-għażla tal-kunjom ta' wliedhom. "Nemmen li permezz ta' dawn l-emendi ħa nkunu qed ngħinu biex inkissru l-preġudizzju fil-konfront ta' dawk it-tfal li jitwieldu barra miż-żwieġ." Il-Gvern qed jippreżenta 42 emendi, li jinkludi terminoloġija aktar newtrali, korrezzjonijiet ta' indikazzjoni żbaljati fl-atti ta' twelid, taż-żwieġ, tal-unjoni ċivili u tal-mewt u qed ikun propost ukoll li l-ġenituri ma jiddikjarawx is-sess ta' wliedhom bil-għan li jiġi deċiż wara.